AOT คาดเสนอแผนพัฒนาดอนเมืองเฟส 3 เข้าบอร์ดใน พ.ย.นี้ ก่อนชงครม.ปีหน้า
AOT คาดเสนอแผนพัฒนาดอนเมืองเฟส 3 เข้าบอร์ดใน พ.ย.นี้ ก่อนชงครม.ปีหน้า
29 พ.ค. 2560

นายเพ็ชร ชั้นเจริญ ผู้อำนวยการท่าอากาศยานดอนเมือง บริษัท ท่าอากาศยานไทย จำกัด (มหาชน) หรือ AOT หรือ ทอท.เปิดเผยว่า ท่าอากาศยานดอนเมือง (ทดม.) อยู่ระหว่างการจัดทำแผนพัฒนาท่าอากาศยานดอนเมือง ระยะที่ 3 โดยคาดว่าจะสามารถนำเสนอต่อคณะกรรมการบริษัทในเดือน พ.ย.60 หลังจากราว 6 เดือนก็จะส่งให้คณะรัฐมนตรี (ครม.) พิจารณาอนุมัติแผนฯ เบื้องต้นคาดว่าจะใช้งบลงทุนราว 3.2 หมื่นล้านบาท แต่อาจมีการทบทวนหรือปรับเปลี่ยนได้
ทั้งนี้เมื่อ ครม.อนุมัติแล้วทอท.ก็จะเร่งจัดจ้างผู้ออกแบบโครงการพัฒนาท่าอากาศยานดอนเมือง ระยะที่ 3 และเปิดประมูลงานต่อไป
แผนพัฒนาดอนเมืองระยะที่ 3 ประกอบด้วยงาน 2 กลุ่มหลัก คืองานอาคาร และงานติดตั้งระบบขนส่งผู้โดยสารอัตโนมัติ (Automatic People Mover : APM) ซึ่งขณะนี้ปรับแผนมาทำส่วนติดตั้ง APM ก่อนเพราะการจราจรภายในท่าอากาศยานดอนเมืองเริ่มติดขัดแล้ว
ปัจจุบันท่าอากาศยานดอนเมืองมีจำนวนผู้โดยสาร 35 ล้านคน จากที่สามารถรองรับได้ 30 ล้านคน คาดว่าเมื่อการก่อสร้างเฟส 3 แล้วเสร็จในปี 65 จะเพิ่มขีดความสามารถรองรับได้เป็น 40 ล้านคน
 